24.3.2022
DA
Den Europæiske Unions Tidende
C 132/81 Onsdag den 6. oktober 2021
72. opfordrer begge parter til at udveksle bedste praksis på lovgivningsområdet; opfordrer indtrængende EU og USA til at fortsætte forhandlingerne om overensstemmelsesvurdering for at fjerne økonomisk byrdefulde ikketoldmæssige hindringer; understreger, at det er vigtigt, at begge parter samler og leder en koalition af ligesindede partnere for at styrke internationale standardiseringsorganisationers anvendelse af transatlantiske standarder; 73. opfordrer begge parter til at anvende handel som et middel til at bekæmpe klimaforandringer og opnå opadgående konvergens; opfordrer i denne forbindelse indtrængende begge parter til at samarbejde om prissætning af kulstof og navnlig om at koordinere udviklingen af en kulstofgrænsetilpasningsmekanisme og om effektive foranstaltninger mod ulovlig våbenhandel og øge gennemsigtigheden og ansvarligheden i forbindelse med våbenhandel, herunder USA's og EU-medlemsstaternes våbeneksport; 74. opfordrer USA og EU til at arbejde sammen om en global selskabsskat inden for rammerne af OECD, og hilser navnlig G7-landenes aftale om globale skattereformer velkommen og fremhæver aftalen om en global selskabsskattesats på mindst 15 %, samt til at samarbejde om at bekæmpe svigagtig og skadelig handelspraksis; 75. understreger, at stærkere handelspartnere og økonomiske partnere skaber stærkere alliancer; glæder sig over begge parters bestræbelser på at gøre deres forsyningskæder mere modstandsdygtige, navnlig hvad angår kritiske råstoffer; 76. opfordrer til øget samarbejde mellem EU og USA i Arktis, eftersom der åbnes op for nye sejlruter og en mulig adgang til naturressourcer på grund af klimaforandringerne, og eftersom andre lande, heriblandt Kina, udviser stigende økonomisk interesse for Arktis; opfordrer Kommissionen til også at tage disse muligheder og udfordringer op i sin kommende arktiske strategi; 77. opfordrer indtrængende Kommissionen til som almindelig praksis at være gennemsigtig i sit samarbejde med USA, bl.a. ved at offentliggøre alle forslag, der sendes til USA, og ved at sikre inddragelse af Parlamentet og civilsamfundet i udarbejdelsen af disse forslag for at øge forbrugernes og borgernes tillid;
Fælles håndtering af sikkerheds- og forsvarsmæssige udfordringer 78. understreger, at den transatlantiske alliance fortsat er af afgørende betydning for sikkerheden og stabiliteten på det europæiske kontinent, eftersom NATO er grundlaget for Europas kollektive forsvar og er en central søjle i den europæiske sikkerhed; bekræfter desuden på ny, at de NATO-allierede og NATO's partnere såvel som Den Europæiske Union kollektivt skal gøre mere for at opfylde rimelige forventninger som troværdige og ligeværdige transatlantiske partnere, der er i stand til og villige til at forsvare sig og håndtere kriser i deres egne nærområder, idet de går i spidsen, når det er nødvendigt, men i tæt samarbejde med USA; bakker op om, at der på ny skal skabes ligevægt mellem ansvarsområderne i de transatlantiske sikkerhedsforbindelser ved at skabe større selvhjulpenhed for EU's medlemsstater på forsvarsområdet som et middel til at mindske byrden for USA og på en måde, som vil skabe synergier mellem NATO-medlemsskab og EU's forsvarskapaciteter; understreger, at samarbejdet mellem EU og NATO er baseret på 74 fælles aftalte tiltag inden for specifikke områder; minder om, at begge organisationer har forskellige opgaver og prioriteter, idet NATO har ansvaret for fælles territorialt forsvar af sine medlemmer, og EU tager sigte på militær krisestyring i udlandet, med et potentiale for yderligere dialog og samarbejde om sikkerhedsudfordringer og et strategisk partnerskab, som bygger på fælles støtte til kerneværdierne demokrati, frihed og fremme af fred; understreger, at et mere dybdegående samarbejde, sammenlægning og deling og en effektiv og gennemsigtig europæisk forsvarssektor også styrker de kapaciteter, der er til rådighed for NATO; understreger, at skabelsen af et stærkt industrigrundlag i EU og stærkere militære kapaciteter på EU-plan og investering i militær mobilitet og interoperabilitet ikke blot vil styrke EU, men samtidig vil styrke den transatlantiske alliance og være i synergi med EU's og dets medlemsstaters rolle og relevans i NATO; giver derfor udtryk for sit fulde engagement i de europæiske forsvarsinitiativer, navnlig Den Europæiske Forsvarsfond, PESCO og den europæiske fredsfacilitet blandt andre; understreger, at det transatlantiske partnerskab kun kan lykkes, hvis alle medlemsstater opfylder deres forpligtelser, herunder i form af tilsagn om forsvarsrelaterede investeringer, samt engagerer sig i gensidig støtte og tilstræber en mere afbalanceret byrdefordeling; understreger, at det er nødvendigt, at alle NATO-allierede investerer økonomisk i udvikling, erhvervelse og vedligeholdelse af den kapacitet, som NATO har brug for for at kunne forsvare sine borgere; henviser også til den igangværende proces med udarbejdelse af EU's strategiske kompas, som vil være en milepæl for et stærkere europæisk forsvars- og sikkerhedssam­ arbejde, og understreger, at det strategiske kompas bør være tæt forbundet med udarbejdelsen af NATO's strategiske koncept, og giver udtryk for sin overbevisning om, at disse parallelle processer udgør en enestående mulighed for i betydelig grad at fremme og opdatere det transatlantiske politiske og sikkerhedsmæssige partnerskab og gøre det egnet til at tackle de aktuelle globale udfordringer, som både EU og USA står over for; understreger, at ambitionen om europæisk strategisk autonomi på ingen måde undergraver NATO, men er et supplement til NATO; opfordrer til, at der indgås en administrativ aftale mellem Det Europæiske Forsvarsagentur og USA, og glæder sig over EU's og USA's tilsagn om at indlede drøftelser så hurtigt som muligt, som det fremgår af den erklæring, der blev offentliggjort ved afslutningen af topmødet mellem EU og USA den 15. juni 2021; støtter aktivt etableringen af udenrigspolitiske og sikkerheds- og forsvarspolitiske samordningsprocesser mellem USA, EU og Det Forenede Kongerige;